b"\n_START_ARTICLE_\nKubanska glasba\n_START_PARAGRAPH_\nKubanska glasba je glasba, ki se je pod \xc5\xa1panskimi, afri\xc5\xa1kimi in staroselskimi vplivi razvijala na Kubi od odkritja v 15.stoletju do dana\xc5\xa1njih dni. Pod kubansko glasbo uvr\xc5\xa1\xc4\x8damo tako popularno kot klasi\xc4\x8dno glasbo, ki sta se v tem obdobju razvijali na otoku.\n_START_SECTION_\nOsvojitev Kube\n_START_PARAGRAPH_\nKuba je najve\xc4\x8dji otok Karibskega oto\xc4\x8dja. Leta 1506 je umrl Kri\xc5\xa1tof Kolumb, v prepri\xc4\x8danju, da Kuba tvori del celinske Azije, kar je tri leta kasneje ovrgel Sebasti\xc3\xa1n de Ocampo, ki je obkro\xc5\xbeil Kubo in s tem dokazal, da gre za otok. Leta 1912 je bila ustanovljena Baracoa, prvo naselje na otoku. V prihodnjih letih so ustanovili \xc5\xa1e \xc5\xa1est drugih mest: Bayamo, Trinidad, Crist\xc3\xb3bal de la Habana, Puerto Pr\xc3\xadncipe, Sancti Spiritus in Santiago de Cuba, ki je bila prestolnica Kube do leta 1607.\n_START_SECTION_\nZgodovina glasbe\n_START_PARAGRAPH_\nZgodovina kubanske glasbe je zelo bogata in dinami\xc4\x8dna. Na Dan kraljev leta 1494 se je v Isabeli, na otoku La Espa\xc3\xb1ola (dana\xc5\xa1nji Haiti) oglasila ma\xc5\xa1a, ki velja za prvi primer evropske glasbe v Novem svetu. Kljub temu se ve\xc4\x8dina muzikologov strinja, da lahko o pravi kubanski glasbi govorimo \xc5\xa1ele od sredine 18. stoletja naprej. Kot \xc5\xbee omenjeno zgoraj, glasbo delimo na popularno, ki vsebuje polno folklornih elementov in klasi\xc4\x8dno glasbo, ki je bolj kompleksna in abstraktna, vendar se nikoli ni tako raz\xc5\xa1irila po svetu, kot popularna glasba. Kljub temu, da sta se sprva, zaradi zgodovinskih razlogov, razvijali vsaka po svoji poti, so nekateri elementi popularne glasbe na\xc5\xa1li na\xc4\x8din in se zdru\xc5\xbeili skupaj s klasi\xc4\x8dno glasbo. Prve kompozicije, ki se pojavijo na kubanskih tleh so dela Estebana Salasa (1735-1803) in Juana Par\xc3\xadsa (1759-1845). Oba avtorja sta ustvarjala poznobaro\xc4\x8dne skladbe in bila tudi u\xc4\x8ditelja zborovske glasbe katedrale v Santiagu de Cuba. V isti katedrali je v 16.stoletju deloval tudi prvi zborovodja, Miguel Vel\xc3\xa1zquez, ki je svoje znanje izpopolnjeval v \xc5\xa0paniji in se nato vrnil na Kubo. V verski glasbi je skozi stoletja prevladovala polifonija, tako vokalna kot instrumentalna._NEWLINE_V obdobju osvajanja Novega sveta so iz \xc5\xa0panije prihajali tudi vplivi njihove popularne glasbe. Zapisi kronistov poro\xc4\x8dajo o mornarjih, ki so si \xc4\x8das na ladji kraj\xc5\xa1ali s petjem ljudskih pesmi (villancicos) in \xc5\xa1panskih romanc in jih tako prenesli v Ameriko. Fernando Ortiz pravi: \xc2\xbbPesmi, plesi in napevi so prihajali iz Andaluzije, Amerike in Afrike in Havana je bila sredi\xc5\xa1\xc4\x8de, kjer so se vse zlile skupaj z najve\xc4\x8djo vro\xc4\x8dico in najbolj barvitim spektrom.\xc2\xab  Na za\xc4\x8detku 19.stoletja je bila na Kubi najbolj popularna kontradansa, francoski ples in v nekaterih primerih tudi poimenovanje za vrsto klavirskega dela. Najbolj znana kubanska avtorja te zvrsti sta Manuel Saumell in Ignacio Cervantes. Isto\xc4\x8dasno je bila na Kubi napisana tudi prva opera z naslovom Jeftejeva h\xc4\x8di (La hija de Jeft\xc3\xa9), ki je kasneje dobila ime Seila in jo je ustvaril Laureano Fuentes._NEWLINE_Poleg \xc5\xa1panskih vplivov na razvoj kubanske glasbe vpliva tudi glasba afri\xc5\xa1kih su\xc5\xbenjev. O zadnji je veliko pisal \xc5\xbee Alejo Carpentier, ki je poudaril poseben pomen bobna. Slu\xc5\xbeil je kot spremljava verskih obredov in plesov, ki so jih su\xc5\xbenji gojili skrivoma, brez vednosti gospodarjev, saj je bilo tako po\xc4\x8detje prepovedano. Po Carpentierju naj bi se afri\xc5\xa1ki su\xc5\xbenji tudi sporazumevali s pomo\xc4\x8djo glasbe. Afri\xc5\xa1ki su\xc5\xbenji so se z lahkoto u\xc4\x8dili novih melodij in jim dodajali zna\xc4\x8dilnosti svoje glasbe. \xc5\xbde pred 18. stoletjem so na otoku \xc5\xbeiveli svobodni Afri\xc4\x8dani, vendar so bili na dnu socialne lestvice. Lahko so opravljali razli\xc4\x8dne poklice od [[kroja\xc5\xa1tvo|kroja\xc5\xa1tva, izdelovanja \xc4\x8devljev do kova\xc5\xa1tva in kot najpomembneje, bili so lahko glasbeniki. Potrebovali so jih tudi v vojski, kjer so tvorili del godbe na pihala. Preganjani so bili tudi pripadniki staroselcev, med drugimi tudi neolitsko ljudstvo Ta\xc3\xadnos, ki so imeli glasbeni obred, imenovan are\xc3\xadto. Herrera y Tordesillas, \xc5\xa1panski kronist v svojem delu opisuje to vrsto bogoslu\xc5\xbeja, kateri glavni zna\xc4\x8dilnosti sta bili ples in pitje do onemoglosti. Danes vemo, da gre za zanimiv obred, pri katerem so uporabljali bobne, v\xc4\x8dasih tudi flavte. \xc4\x8ceprav ne vemo ni\xc4\x8d o tem, kako je zvenela glasba, pa vemo, da je obred vklju\xc4\x8deval petje in ples velike mno\xc5\xbeice ljudi. \xc5\xa0panci so, ko so videli ta obred, za\xc4\x8deli ubijati pripadnike in jih prisilili, da so zbe\xc5\xbeali v gore, kjer so lahko nemoteno prakticirali svojo [[obi\xc4\x8daj[obi\xc4\x8daje]]. Kasneje so se jih pridru\xc5\xbeili tudi nekateri pobegli afri\xc5\xa1ki su\xc5\xbenji._NEWLINE_Na koncu 18. stoletja me\xc5\xa1anica \xc5\xa1panske in afri\xc5\xa1ke glasbe postane tudi plesna glasba, ki se stoletje kasneje za\xc4\x8dne \xc5\xa1iriti po celem otoku in vpliva tudi na celinsko glasbo.najbolj znane zvrsti popularne glasbe so: danz\xc3\xb3n, guajira, mambo, rumba, salsa, son, pachanga, chachach\xc3\xa1 in bolero.\n_START_SECTION_\nDanz\xc3\xb3n\n_START_PARAGRAPH_\nLeta 1879 je svoj prvi danz\xc3\xb3n z naslovom Las Alturas de Simpson predstavil sedemindvajsetletni Miguel Fa\xc3\xadlde. Danz\xc3\xb3n v prevodu pomeni veliki ples. Nekateri muzikologi zagovarjajo tezo, da je nastal \xc5\xbee veliko prej, njegova predhodnica pa naj bi bila kontradansa. Kljub temu, v glasbeni teoriji velja, da se je danz\xc3\xb3n javno uveljavil leta 1879. Kubanski danz\xc3\xb3n je plesna glasbena zvrst, ki izvira iz kreolske glasbe in ima kro\xc5\xbeno obliko. Tako vsi instrumenti, med katerimi prevladujejo pihala, klavir, flavta, violine in kubanski bobni, lahko pridejo do izraza. Kasneje sta se s danz\xc3\xb3nom ukvarjala dva brata, Pablo in Raimundo Valenzuela. Prvotni glasbeni obliki sta dodala del, kjer je pri\xc5\xa1el do izraza trombon. S tem tretjim delom sta dosegla popolno ravnovesje v strukturi in trajanju danz\xc3\xb3na. Na Kubi so to zvrst glasbe v prvi polovici 20. stoletja preka\xc5\xa1ali son ter mambo in chachach\xc3\xa1, potomca kubanskega danz\xc3\xb3na.\n_START_SECTION_\nGuajira\n_START_PARAGRAPH_\n''Guajira'' je glasbena zvrst, ki s svojo melodijo in petjem obudi pode\xc5\xbeelsko vzdu\xc5\xa1je. Ime je dobila po poimenovanju za kmeta. Lahko jo poje en sam pevec ob spremljavi kitare. O\xc4\x8de te glasbene oblike je skladatelj Jorge Ankerman, prepoznavnost pa je postala z glasbenikom Guillermom Portablesom, ki je hitro postal idol radijskih postaj. Leta 1930 se je rodila me\xc5\xa1anica sona in guajire, ki je Kubancem veliko bolj blizu. Danes je najbolj poznana guajira-son Guantanamera, ki jo je napisal Jose\xc3\xadto Fernandez.\n_START_SECTION_\nSon\n_START_PARAGRAPH_\nDo leta 1920 je bil son javnosti skoraj neznan. V letih Machadovega predsednikovanja je Sexteto Habanero postal najbolj slavna kubanska skupina. Gre za me\xc5\xa1anico zvoka [[\xc5\xa1panska kitara|\xc5\xa1panske kitare in afri\xc5\xa1kih ritmov in je najbolj prepoznavna zvrst ju\xc5\xbenoameri\xc5\xa1ke glasbe. Razvil se je v 19.stoletju. Za njegove predhodnike veljajo \xc3\xb1ongo, neng\xc3\xb3n in chang\xc3\xbci. Najpopularnej\xc5\xa1a avtorja sona sta Arsenio Rodriguez in Beny Mor\xc3\xa9, ki je ritme sona me\xc5\xa1al z ritmi bolera, mamba in guarache.\n_START_SECTION_\nPachanga\n_START_PARAGRAPH_\nGre za dokaj mlado zvrst glasbe, ki se je rodila na Kubi leta 1959 kot me\xc5\xa1anica sona in merengue. Ima \xc5\xa1aljiva besedila, ki jih spremlja \xc5\xbeiv ritem. Ime pachanga je nastalo zaradi zme\xc5\xa1njave, ki jo je povzro\xc4\x8dil Johnny Pacheco in tako pretvoril charango v pachango.\n_START_SECTION_\nMambo\n_START_PARAGRAPH_\nBeseda mambo se je uporabljala v Novem svetu \xc5\xbee v 16.stoletju in pomeni skupek stvari, ki vklju\xc4\x8dujejo komunikacijo, med njimi tudi petje. Beseda je afri\xc5\xa1kega izvora in pripada enemu izmed govore\xc4\x8dih dialektov v Kongu. Moderni mambo izhaja iz prve polovice 20. stoletja. Gre za plesno glasbo, ki je lahko instrumentalna ali vokalna. Ve\xc4\x8dinoma je pisan za orkester, \xc4\x8deprav ga lahko izvajajo tudi posamezniki. V drugi polovici 20. stoletja se mambo raz\xc5\xa1iri v Mehiko in ZDA. Najbolj znani avtorji mamba so: Celia Cruz, Pupi Campo, Tito Puente in Beny Mor\xc3\xa9.\n_START_SECTION_\nRumba\n_START_PARAGRAPH_\nDanes se pod besedo rumba razume ve\xc4\x8d stvari. Ned Sublette rumbo, kot ve\xc4\x8dina Kubancev razume kot ples ob spremljavi tolkal. V glasbenem gledali\xc5\xa1\xc4\x8du 19.stoletja se je z rumbo zaklju\xc4\x8dila predstava, vendar to ni bila rumba kot jo razume zgoraj omenjeni avtor. Prvi posnetki rumbe so za\xc4\x8deli izhajati na za\xc4\x8detku 20. stoletja, vendar tudi tukaj ni bilo sledu o tolkalih, ker je bila taka vrsta plesa na Kubi takrat prepovedana. V ZDA je beseda rumba takrat ozna\xc4\x8devala katerokoli zvrst kubanske glasbe. \xc5\xa0ele leta 1947 so rumbo kot glasbo tolkal, prvi\xc4\x8d posneli in sicer v New Yorku. Ima afri\xc5\xa1ki ritem, ki so ga s seboj na Kubo pripeljali su\xc5\xbenji. Sprva je bila peta v njihovih dialektih, vendar so kasneje, ko so se jim pri zabavi pridru\xc5\xbeili \xc5\xa1e drugi, za\xc4\x8deli peti v \xc5\xa1pan\xc5\xa1\xc4\x8dini. Danes poznamo tudi orkestralne razli\xc4\x8dice rumbe, vendar je najpopularnej\xc5\xa1a \xc5\xa1e vedno tista, ki ozna\xc4\x8duje glasbo tolkal, instrumentov, ki so bili na voljo su\xc5\xbenjem.\n_START_SECTION_\nSalsa\n_START_PARAGRAPH_\nIme se je prvi\xc4\x8d pojavilo leta 1970 v New Yorku. Razvila se je iz sona, danes pa v njej lahko opazimo \xc5\xa1e elemente guarache, mamba in bolera. Med prvimi avtorji salse so: Johnny Pacheco, Willie Col\xc3\xb3n, Ray Barretto in Eddie Palmieri. Danes salsa velja za me\xc5\xa1anico karibske glasbe, latinoameri\xc5\xa1ke glasbe in afri\xc5\xa1kega jazza. Med instrumenti prevladujejo bobni, pavke, klavir, kontrabas, trobenta, saksofon, flavta, violina in pozavna.\n_START_SECTION_\nChachach\xc3\xa1\n_START_PARAGRAPH_\nJe glasbena zvrst, ki ima svoje korenine v danz\xc3\xb3nu, razvil pa jo je violinist in skladatelj Enrique Jorr\xc3\xadn leta 1953. Prva pesem, ki je nastala v procesu eksperimentiranja s danz\xc3\xb3nom je bila Sleparka (La enga\xc3\xb1adora). Soglasno so jo peli trije pevci, kar je predstavljalo novost v danz\xc3\xb3nu. Melodije, ki so nastale kasneje so pripadale zvrsti, ki ji je Jorr\xc3\xadn nadel ime neo-danz\xc3\xb3n. \xc5\xa0ele kasneje so ga spremenili v chachach\xc3\xa1.\n_START_SECTION_\nBolero\n_START_PARAGRAPH_\nPrvi kubanski bolero, ki se ga danes \xc5\xa1e spominjamo nosi naslov \xc5\xbdalosti (Tristezas), katerega besedilo govori o razo\xc4\x8daranju v ljubezni:_NEWLINE_Nekateri muzikologi trdijo, da je kot osnova za kubanski bolero slu\xc5\xbeil \xc5\xa1panski bolero, vendar so kubanski glasbeniki popolnoma spremenili ritem, melodijo in obliko. Nastala je prva velika kubanska fuzija petja in instrumentalne spremljave, ki se je raz\xc5\xa1irila po celem svetu. Prvi priznani avtor bolerov je bil Pepe S\xc3\xa1nchez, ki danes velja za o\xc4\x8deta bolera. Ta glasbena zvrst je postala popularna predvsem v Mehiki in Puertu Ricu."